象田老饋山茶用東坡先生韻奉寄
作者：張侃
朝代：宋

paragraphs: 前時著脚清凈坊，山童殷勤進山茗。
半杯春雲滿晴空，午困瞢騰頓能醒。
山深有鳥聲清圓，俗名搗藥頗堪聽。
從來不起市朝想，定亦久知存所性。
何如搗茶伴老衲，疾病去盡竟歸正。
數株寒菊带秋清，一篆香烟留日永。
顧我服官走芳塵，心雖超悟力未猛。
氣猿意馬難同防，未免稍縱肆頑獷。
人言茶味怕齒知，日漸月漬遣胃冷。
不然除膩立奇勳，氣象森嚴費忠鯁。
建溪早芽細如鍼，來春喊聲徧山嶺。
銅模新製號鳳團，絳紗斜紉護龍餠。
竹窗拂拭金石堅，碾破霏霏光炯炯。
舊曾識此今罕見，山茗一旗生舜井。
冠裳不加貌自若，厥包斷不請僥倖。
須知老衲定中人，任柳生肘木生癭。